Тенис: Надал отново се измъкна в 5 сета
Надал отново се измъкна в 5 сета
Световният номер едно Рафаел Надал за втори пореден мач се измъкна от 1-2 сета на Wimbledon. Испанецът първо надигра по този начин холандеца Хаазе, а днес се справи с №33 Филип Пецшнер (Германия) 6:4, 4:6, 6:7(5), 6:2, 6:3 за три часа и 15 минути игра на тревата на централния корт в Лондон.
Рафа започна уверено двубоя. В първата част имаше цели пет възможности за пробив, успя да постигне един, което беше напълно достатъчно за спечелване на сета.
Драмата за шампиона от Лондон през 2008 година започна в следващата част. Пецшнер направи пробив, но левичарят от Манакор го върна. При 5:4 обаче 26-годишният германец направи пробив на нула, за да изравни частите.
В третия сет всеки печелеше подаването си и закономерно се стигна до тайбрек. В него мощносервиращият Филип стигна до две възможности да поведе в мача при 6:4 точки. При втората той триумфира и върна кошмарите на Надал от предния му мач срещу Робин Хаазе.
Рафаел реагира позитивно и проби за 3:1 гейма. Пецшнер не успя да стигне до нито един брейкбол, а в заключителната игра допусна още един пробив и нещата отидоха в пети сет.
В него германецът стигна още в първия гейм до точка за пробив, но Надал се защити великолепно и спечели подаването си. Развръзката настана в осмия гейм. Световният номер едно поведе с 40:15 приподаване на съперника, нервите на Филип Пецшнер не издържаха и при следващото разиграване той изпрати топката в аут. Последва сервис гейм на нула и Надал се класира на осминафинал.
Рафа завърши срещата с 56 печеливши удари (12 аса) и 18 непредизвикани грешки. Германецът постигна повече уинъри – 63 (25 аса), но и 40 грешки.
Следващият съперник на втория поставен е французинът Пол-Анри Матийо. Той надигра Тимо де Бакер от Холандия със 7:6(5), 7:6(6), 6:7(8), 6:4 след три часа и 15 минути игра.
№6 Робин Сьодерлинг (Шв) – Томас Белучи (Бр) 6:4, 6:2, 7:5
№9 Давид Ферер (Исп) – Жереми Шарди (Фр) 7:5, 6:3, 4:6, 3:6, 7:5
№10 Жо-Вилфред Цонга (Фр) – Тобиас Камке (Гер) 6:1, 6:4, 7:6(1)
№32 Жюлиен Бенето (Фр) – Фабио Фонини (Ит) 6:4, 6:1, 4:6, 6:3.
Въведено от Kaerlek Verlden на 2010-06-26